4.10.2022
ET
Euroopa Liidu Teataja
L 256/5
KOMISJONI RAKENDUSOTSUS (EL) 2022/1847, 28. september 2022, taotluse kohta registreerida Euroopa kodanikualgatus „Keskendumine spetsiifilistele õpiraskustele ELi tasandil“ kooskõlas Euroopa Parlamendi ja nõukogu määrusega 2019/788 (teatavaks tehtud numbri C(2022) 6901 all) (Ainult ingliskeelne tekst on autentne)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
ning arvestades järgmist:
(1)
1. augustil 2022 esitati komisjonile taotlus registreerida Euroopa kodanikualgatus nimega „Keskendumine spetsiifilistele õpiraskustele ELi tasandil“.
(2)
Algatuse korraldajad on sõnastanud selle eesmärgid järgmiselt: „Selle algatuse eesmärk on hõlbustada spetsiifiliste õpiraskustega (st düsleksia, düskalkuulia, düsgraafia) inimeste juurdepääsu haridusele.
Selliste puuetega õpilastel on raskusi hariduse omandamisega, kuna puuduvad teadmised selle teema kohta, puuduvad piisavad õppematerjalid ja eksamitingimused on ebaõiglased.
Kuigi liikmesriigid on selle küsimusega eraldi tegelenud, tekitavad erinevused õpiraskuste määratlustes, erinevad avastamis- ja abistamismeetodid riikide vahele lõhe.
Seega võidakse õpilasi kohelda teistes liikmesriikides erinevalt, mis võib pärssida nende aluslepingutes sätestatud vaba liikumise õigust, mis omakorda mõjutab nende haridust ja ühiskonda integreerumist.
Käesolevaga palume komisjonil esitada ettepanek nõukogu soovituse kohta vastavalt ELi toimimise lepingu artikli 165 lõike 4 teisele taandele koos ühiste suunistega liikmesriikide valitsustele selle kohta, kuidas õpiraskusi avastada ja käsitleda.
Õpiraskustega inimeste parem integreerimine haridussüsteemi oleks oluline samm, et tagada õiglased võimalused kõigile ELi kodanikele.“
(3)
Algatuse lisas on esitatud üksikasjad algatuse sisu, eesmärkide ja tausta kohta, loetletud selle toetamise põhjused ja neid lähemalt kirjeldatud.
Lisas toonitatakse kolme järgmist algatuse punkti, eelkõige seda, 1) et sellega saab juhtida tähelepanu probleemi ülemaailmsele olemusele ja vajadusele tegeleda sellega Euroopa tasandil, 2) et komisjon saab aidata oma eksperdirühma ja liikmesriikide õigusaktide laiema vaatenurga abil kaasa spetsiifiliste õpiraskuste uurimisele – need teadusuuringud peaksid keskenduma õpiraskuste üleeuroopalise määratluse leidmisele ja kompenseerivate meetmete kehtestamisele, ning 3) et algatusega saab rõhutada uute tehnoloogiate kasutamise tähtsust õpiraskustega õpilaste õppeprotsessi hõlbustamisel.
(4)
Algatusele lisatud täiendav dokument sisaldab võrdlevat uuringut düsleksia kohta kogu Euroopas.
(5)
Seoses algatuse üldeesmärgiga hõlbustada õpiraskustega inimeste juurdepääsu haridusele kvaliteetse hariduse arendamise kaudu, soodustades koostööd liikmesriikide vahel ning vajaduse korral toetades ja täiendades nende tegevust, austades samal ajal täielikult liikmesriikide vastutust õpetuse sisu ja haridussüsteemide korralduse eest, on komisjon pädev esitama Euroopa Liidu toimimise lepingu (ELi toimimise leping) artikli 165 alusel õigusakti ettepaneku.
(1) ELT L 130, 17.5.2019, lk 55.